Salariații din sănătate continuă să se îmbolnăvească sau chiar să piardă lupta pentru viață, dar conducerile unităților sanitare par să se relaxeze și vorbesc cu ușurință despre ”reinstalarea normalității”.

La S.J.U. Suceava, spitalul care a transformat Moldova în focar de COVID-19, întoarcerea la muncă a membrilor conducerii care a permis această situație este privită cu maximă indulgență!

Directorul medical, dr. Mircea Macovei, infectat și el cu COVID-19, se întoarce astăzi în funcția pe care încă o deține, iar managerul interimar și Ministrul Sănătății nu spun nimic despre o eventuală, firească, demitere a acestuia din funcția deținută!

În logica aceasta, ne așteptăm cu indignare ca și managerul suspendat, dl Vasile Râmbu, să revină după cele 3 luni de suspendare, pentru că, nu-i așa, funcția și interesul politic bat gradul militar, starea de urgență trece, iar interesele mai marilor vremii rămân altele decât siguranța salariaților, a pacienților, a societății românești!

Întrebat despre această situație, dl Ludovic Orban – Premierul României, și-a exprimat certitudinea că Ministrul Sănătății va lua deciziile cele mai bune!